SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

KORUPCIJAS NOVĒRŠANAS APAKŠKOMISIJAS SĒDES

**PROTOKOLS Nr. 57**

**2018.gada 22.maija plkst.13.30**

**Rīgā, Jēkaba ielā 16, komisijas sēžu zālē**

**Sēdē piedalās:**

apakškomisijas locekļi:

Aleksejs Loskutovs

Ainars Latkovskis

Kārlis Seržants

Kārlis Krēsliņš

Romāns Mežeckis

**citas personas:**

• Ārlietu ministrijas Iekšējā audita vadītāja *Romēna Šulca*;

• Ārlietu ministrijas Iekšējā audita ģenerālinspektors *Normans Penke*;

• Korupcijas novēršanas un apkarošanas biroja Stratēģiskās analīzes un politikas plānošanas nodaļas galvenā speciāliste *Iluta Ceicāne*;

**•** Aizsardzības, iekšlietu un korupcijas novēršanas komisijas vecākā konsultante *Ieva Barvika*,

konsultantes: *Margita Markevica*, *Daina Sunepa*

**Sēdi vada:** apakškomisijas priekšsēdētājs A.Loskutovs

**Sēdi protokolē:** M.Markevica

**Sēdes veids:** atklāta

**Darba kārtība:**

1. Iekšējās kontroles sistēma Ārlietu ministrijas kompetences jomās.

**A.Loskutovs**: iepazīstina ar sēdes darba kārtību un aicina Ārlietu ministrijas (ĀM) pārstāvjus informēt iekšlietu kontroles uzbūvi un to, cik efektīva tā ir, raugoties no korupcijas novēršanas aspekta.

**N.Penke**: informē par to, kā kontroles sistēma veidojusies laika gaitā. Šodien darbojas Inspektorāts un Iekšējā audita nodaļa. Inspektorāts ir neatkarīgs no pārējām ministrijas struktūrvienībām savas darbības plānošanā, inspekciju un pārbaužu veikšanā, kā arī ziņošanā par darbības rezultātiem. Iekšējais audits ir neatkarīgs no pārējām ministrijas struktūrvienībām savas darbības plānošanā, auditu veikšanā un ziņošanā par darbības rezultātiem. Nodaļu darbs ir specifisks, jo ĀM notiek biežas darbinieku iekšējās rotācijas, kas mazina koruptīvos riskus. Inspektorāta un Iekšējā audita nodaļas darbu regulē iekšējie normatīvie akti. Inspektorāts skata lietas, kas attiecas uz vēstniecības un AM amatpersonu darbu, atklājot sistēmas kļūdas, ja tādas tiek konstatētas un sniedz ieteikumus to novēršanai, kā arī veic dienesta pārbaudes. Papildu kontroli veic SAB, jo ĀM darbiniekiem ir pielaides valsts noslēpumam. Informē par darbinieku apmācības procesu sadarbībā ar KNAB.

**R.Šulca**: informē, ka patlaban Iekšēja audita nodaļa strādā viens sertificēts iekšējais auditors, bet ir piešķirta vēl viena auditora štata vieta, līdz ar to jūnijā būs 2 auditori. Ministrijā ir 9 pamatdarbības sistēmas, kas izriet tieši no funkcijām, kuru īstenošanai piešķirts budžets - 67 miljoni eiro. Šobrīd ir 6 augstas prioritātes sistēmas, 9 - vidējas prioritātes sistēmas un 2 - zema prioritātes sistēmas. Audita plāns tiek sastādīts, vienojoties ar valsts sekretāru un ņemot vērā iespējamos augstos riskus. Tāpat tiek ņemtas vērā valsts kontroles konstatētās problēmas un ieteikumi, kā arī sabiedrības intereses. Pārklājums ir pieci gadi. Vidēji gadā tiek veikti 4 auditi, ka arī MK prioritātes auditi. Audita periods ir 35 darba dienas. Audita rezultāti tiek apkopoti iekšēja audita ziņojumā. Ieteikumi tiek sniegti pārskata gada ietvaros, tiek veikta to izpildes pārbaude, un par rezultātiem tiek informēts valsts sekretārs un ministrs. Divreiz gadā tiek skatīti VK ieteikumi. Iekšējās kontroles vide ir labvēlīga. Lielākais izaicinājums ir Simtgades projekts, kuram piešķirti ievērojami līdzekļi. Ir izstrādāta šī procesa uzraudzības kārtība. Ir tapusi starptautiskiem standartiem atbilstoša audita rokasgrāmata. Iekšējās kontroles sistēmas kontekstā informē, ka ir izstrādāts un apstiprināts pretkorupcijas pasākumu plāns 2018. -2020. gadam, kurā ietvertas MK Noteikumos par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā prasības. Tāpat tiks papildināts Ētikas kodekss saistībā ar interešu konflikta novēršanu.

**A.Loskutovs**: jautā, kā tiek nošķirtas Inspektorāta un Audita nodaļas funkcijas.

**N.Penke**: skaidro, ka funkcijas nepārklājas – audits ir neatkarīgs. Inspektorāts, veicot vēstniecību inspekciju, piesaistot attiecīgās struktūrvienības speciālistus.

**R.Šulce**: norāda, ka Iekšējā audita nodaļai ir nodrošināta pilnīga strukturāla un administratīvā neatkarība un funkcijas ir atšķirīgas. Tiek izmantota atšķirīga metodika un standarti.

**A.Loskutovs**: pauž neizpratni, ka visu laiku bijis viens auditors un nav bijis ievērots četru acu princips.

**R.Šulce:** skaidro, ka papildu štata vieta tikusi lūgta visās instancēs, taču bez rezultāta. Arī šobrīd audita štata vieta atrasta iekšējā budžeta ietvaros. Informē par vēstniecību audita plānošanu piecu gadu ietvarā. Cenšas iet pa priekšu iespējamiem riskiem.

**R.Mežeckis**: jautā, kāda ir situācija Lietuvā un Igaunijā auditoru skaita ziņā.

**N.Penke**: informē, ka Lietuvā audita nodaļa pievienota inspektorātam. Nodarbināti aptuveni 6 darbinieki. Igaunijā inspektorāts un audita nodaļa ir nodalīti un ir ar nelielu darbinieku skaitu.

**K.Seržants**: jautā par risku konstatēšanu saistībā ar reprezentācijas izdevumiem, piemēram, vēstniecībās, ja ir tik mazs auditoru skaits. Norāda uz valstu un tradīciju atšķirību.

**R.Šulce**: uzskata, ka primārais ir procesi un kārtība, kā tiek kontrolēti un uzskaitīti reprezentācijas izdevumi, un lai tie darbotos.

**N.Penke**: skaidro reprezentācijas izdevumu piešķiršanu un uzskaites kārtību.

**A.Loskutovs**: jautā, vai notiek arī neplānoti auditi. Cik bieži auditē Inspektorātu?

**R.Šulce**: skaidro, ka neplānotu auditu nemēdz būt. Izņēmums bija pagājušā gadā viens audits par pabalsta izmaksu. Inspektorātu neauditē, jo neietilpst pamatdarbības sistēmā.

**N.Penke**: skaidro, ka Inspektorāta darbs ir vairāk saistīts ar ministrijas ikdienas darbiem un pēc būtības vērtē sistēmas darbības kvalitāti, ja nepieciešams, sniedz rekomendācijas sistēmas kvalitātes uzlabošanai. Vadītāji ne sevišķi atsaucīgi to pildīšanā, aizbildinoties ar finanšu trūkumu.

**I.Ceicāne:** uzsver labo sadarbību ar ĀM apmācību jomā, 2017.gadā bija organizētas mācības diplomātiem, jaunajām amatpersonām, projektu vadītājiem gan par OECD, gan korupcijas un interešu konflikta jautājumiem. Augstu vērē, ka ir izstrādāts pretkorupcijas pasākumu plāns. Konsulāro amatpersonu uzraudzība riska valstīs, kur ir dāvanu piedāvāšanas tradīcijas, ir viens no izaicinājumiem.

**N.Penke**: informē, ka veic pārrunas un apmācības ar diplomātiem par interešu konfliktiem un ar drošību saistītajiem jautājumiem, kā arī par citiem riskiem, kas saistīti ar spriedzi konsulāro amatpersonu ikdienas darbā.

**A.Loskutovs**: jautā, vai Inspektorāts ir vienīgā struktūrvienības, kas veic dienesta pārbaudes.

**N.Penke**: informē, ka dienesta pārbaudes tiek veiktas pēc valsts sekretāra iniciatīvas, pamatojoties uz kādu ziņojumu vai iesniegumu. Lēmumu par dienesta pārbaudi izskata speciāla komisija, kurā ietilpst Inspektorāta pārstāvji, juristi un personāla vadības speciālisti.

**A.Loskutovs**: jautā vai pietiks ar divām auditora vietām.

**R.Šulce**: uzskata, ka divas auditora štata vietas ir pietiekamas, ja viņiem ir augsta profesionalitāte un pieredze šādā darbā. Veiksmīgam darbam svarīgs ir vadības atbalsts. Uzsver valsts sekretāra pozitīvo atbalstu un savstarpējās uzticēšanā nozīmi. Svarīgi ir demonstrēt auditēšanas rezultātus un jēgu. Informē par savu dalību starptautiskās konferencēs un apmācībās.

**N.Penke**: informē par Ētikas padomes iesaisti.

**R.Mežeckis**: pozitīvi novērtē Inspektorāta un iekšēja audita darbu.

**A.Loskutovs**: atzinīgi novērtē Inspektorāta un Iekšējā audita nodaļas darba efektivitāti, ar ierobežotiem resursiem veiksmīgi sasniedzot iekšējās kontroles mērķus. Atzīmē valsts sekretāra pozitīvo atbalstu. Tiks domāts par formātu, ka iepazīties ar apkopotajiem rezultātiem, uzaicinot nodaļu vadītājus.

**R.Mežeckis:** informē par publikāciju 21.maija “Dienas biznesā” saistībā ar bankas ABLV pašlikvidāciju. Ierosina reaģēt uz šajā publikācijā paustajiem apgalvojumiem un faktiem, aicinot KNAB tos izvērtēt.

**A.Loskutovs**: piekrīt, ka jāreaģē uz minēto publikāciju, un apakškomisija sagatavos vēstuli KNAB vadītājam ar lūgumu izvērtēt “Dienas biznesa” 21. maija numura publikācijā minēto informāciju.

*Sēde pabeigta 2018.gada 22.maijā plkst.14.30*

Apakškomisijas priekšsēdētājs A.Loskutovs

Apakškomisijas sekretārs K.Seržants

AIKNK konsultante M.Markevica